b'\n_START_ARTICLE_\nSuomen Optometrian Ammattilaiset SOA\n_START_PARAGRAPH_\nSuomen Optometrian Ammattilaiset ry eli SOA, aikaisemmilta nimilt\xc3\xa4\xc3\xa4n Optikkoyhdistys ry ja Suomen Optikoiden Ammattiliitto, on perustettu vuonna 1971. Se toimii optikoiden, optometristien, optometristiopiskelijoiden ja n\xc3\xa4\xc3\xb6nhuollon ammattilaisten ammattiyhdistyksen\xc3\xa4. Yhdistyksen toimialueena on koko Suomi.\n_START_SECTION_\nHistoria\n_START_PARAGRAPH_\nVuoden 1970 hein\xc3\xa4kuussa 23 optikkoa neuvottelivat siit\xc3\xa4, ett\xc3\xa4 maahan tarvitaan oma j\xc3\xa4rjest\xc3\xb6 ajamaan ty\xc3\xb6ntekij\xc3\xa4optikoiden asemaa. T\xc3\xa4m\xc3\xa4 kokous valitsi viisihenkisen toimikunnan j\xc3\xa4rjest\xc3\xa4m\xc3\xa4\xc3\xa4n p\xc3\xa4\xc3\xa4tt\xc3\xa4v\xc3\xa4n kokouksen, johon pyrittiin kutsumaan kaikki ty\xc3\xb6ntekij\xc3\xb6in\xc3\xa4 olevat optikot. Optikoiden ty\xc3\xb6ntekij\xc3\xa4j\xc3\xa4rjest\xc3\xb6n perustamisen p\xc3\xa4\xc3\xa4tt\xc3\xa4v\xc3\xa4 kokous pidettiin 6.9.1970 Lahdessa. Varsinaisesti Optikkoyhdistys ry rekister\xc3\xb6itiin 29.9.1971._NEWLINE_Ensimm\xc3\xa4inen optikoiden oma valtakunnallinen ty\xc3\xb6ehtosopimus tehtiin tammikuussa 1973 ja ty\xc3\xb6tt\xc3\xb6myyskassa aloitti toimintansa 1978._NEWLINE_Yhdistys aloitti optikoiden t\xc3\xa4ydennyskouluttamisen - Optikkop\xc3\xa4iv\xc3\xa4t - yhdess\xc3\xa4 silloisen SSOL:n eli Suomen Silm\xc3\xa4optikkojen Liiton, nykyisen SOT - Suomen Optinen Toimiala ry kanssa j\xc3\xa4rjestettyn\xc3\xa4._NEWLINE_Vuonna 1983 nimi muutettiin Optikkoyhdistyksest\xc3\xa4 Suomen Optikoiden Ammattiliitto ry:ksi. Vuonna 2014 yhdistyksen nimi muutettiin Suomen Optometrian Ammattilaiset ry:ksi. Lyhenne SOA s\xc3\xa4ilyi yhdistyksen virallisena lyhenteen\xc3\xa4. SOA liittyi Erityisalojen Toimihenkil\xc3\xb6liitto ERTO ry:n j\xc3\xa4senyhdistykseksi 1.1.2015.\n_START_SECTION_\nJ\xc3\xa4senyys\n_START_PARAGRAPH_\nSOAn j\xc3\xa4seniksi liityt\xc3\xa4\xc3\xa4n Erityisalojen Toimihenkil\xc3\xb6liitto ERTOn kautta. SOAn j\xc3\xa4senet kuuluvat IAET-ty\xc3\xb6tt\xc3\xb6myyskassaan. SOAn j\xc3\xa4senten k\xc3\xa4yt\xc3\xb6ss\xc3\xa4 ovat Toimihenkil\xc3\xb6liitto ERTOn palvelut, esimerkiksi maksuton lakimies- ja oikeusapu. ERTO ja SOA tarjoavat j\xc3\xa4senilleen my\xc3\xb6s erilaisia j\xc3\xa4senetuja._NEWLINE_Ansioituneita j\xc3\xa4seni\xc3\xa4 voidaan kutsua kunniaj\xc3\xa4seniksi. SOAlla on kaksi kunniaj\xc3\xa4sent\xc3\xa4, jotka kumpikin olivat l\xc3\xa4sn\xc3\xa4 perustamiskokouksessa 1970.\n_START_SECTION_\nEdunvalvonta\n_START_PARAGRAPH_\nSOA tukee ja edist\xc3\xa4\xc3\xa4 optikoiden asemaa laillistettuina terveydenhuollon ammattilaisina. Tavoitteena on optikon toimenkuvan laajentaminen osaksi laajaa, ennaltaehk\xc3\xa4isev\xc3\xa4\xc3\xa4 terveydenhuoltoa. SOA toimii yhdess\xc3\xa4 ty\xc3\xb6nantajien kanssa v\xc3\xa4litt\xc3\xa4en j\xc3\xa4senilleen tietoa alan ty\xc3\xb6paikoista._NEWLINE_SOA neuvottelee yhdess\xc3\xa4 ERTOn kanssa alalle yleissitovan Optikoiden ty\xc3\xb6ehtosopimuksen (tessin). Sopimusta noudatetaan optikkoliikkeiss\xc3\xa4 ja se koskee ty\xc3\xb6aikalain alaisia optikoita, optometristej\xc3\xa4, johtavia optikoita ja optometristej\xc3\xa4 sek\xc3\xa4 optometristiopiskelijoita.\n_START_SECTION_\nOptikoiden koulutus ja t\xc3\xa4ydennyskoulutus\n_START_PARAGRAPH_\nOptikoita valmistuu kahdesta ammattikorkeakoulusta, Helsingin Metropoliasta ja Oulun ammattikorkeakoulusta. Laki terveydenhuollon ammattihenkil\xc3\xb6ist\xc3\xa4 edellytt\xc3\xa4\xc3\xa4 optikoilta jatkuvaa ammatillisten tietojen ja taitojen yll\xc3\xa4pit\xc3\xa4mist\xc3\xa4 ja kehitt\xc3\xa4mist\xc3\xa4. SOA toimii yhteisty\xc3\xb6ss\xc3\xa4 toimialan t\xc3\xa4ydennyskoulutuksen j\xc3\xa4rjest\xc3\xa4jien ja optikoita kouluttavien ammattikorkeakoulujen kanssa._NEWLINE_Optisella toimialalla toimii alan j\xc3\xa4rjest\xc3\xb6jen yhteisesti perustama Optometrian Eettinen Neuvosto, jonka toimesta yll\xc3\xa4pidet\xc3\xa4\xc3\xa4n Optikoiden lis\xc3\xa4- ja t\xc3\xa4ydennyskoulutusrekisteri\xc3\xa4. Optikoiden lis\xc3\xa4- ja t\xc3\xa4ydennyskouluttautumista on seurattu ja rekister\xc3\xb6ity vuodesta 1999 l\xc3\xa4htien.\n_START_SECTION_\nOrganisaatio\n_START_PARAGRAPH_\nSOAn hallitukseen kuuluu puheenjohtajan lis\xc3\xa4ksi v\xc3\xa4hint\xc3\xa4\xc3\xa4n nelj\xc3\xa4 ja enint\xc3\xa4\xc3\xa4n kuusi j\xc3\xa4sent\xc3\xa4. N\xc3\xa4ist\xc3\xa4 j\xc3\xa4senist\xc3\xa4 aina kaksi on opiskelijaj\xc3\xa4seni\xc3\xa4. SOAlla on edustajat ERTOn edustajistossa ja hallituksessa sek\xc3\xa4 muissa ERTOn toimielimiss\xc3\xa4. SOAn syyskokouksessa valitaan hallituksen j\xc3\xa4senet ja p\xc3\xa4\xc3\xa4tet\xc3\xa4\xc3\xa4n tulevasta toiminnasta. Kev\xc3\xa4tkokouksessa hyv\xc3\xa4ksyt\xc3\xa4\xc3\xa4n tilinp\xc3\xa4\xc3\xa4t\xc3\xb6s ja toimintakertomus.'